กอช.ดึงคนออมเงิน
กอช.เพิ่มช่องทางให้สมาชิก ส่งเงินสะสมผ่านตู้บุญเติม 1.3 แสนตู้ทั่วประเทศ
29 พ.ย. 2561

กอช.เพิ่มช่องทางให้สมาชิก ส่งเงินสะสมผ่านตู้บุญเติม 1.3 แสนตู้ทั่วประเทศ
น.ส.จารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ (กอช.) เปิดเผยว่า กอช.ร่วมลงนามในโครงการความร่วมมือระหว่างบริษัท ฟอร์ท สมาร์ท เซอร์วิส เพื่อเพิ่มช่องทางในการให้บริการที่เข้าถึงในทุกพื้นที่ของตู้เติมเงินบุญเติมที่กระจายอยู่ 1.3 แสนตู้ทั่วประเทศ ซึ่งเป็นช่องทางที่สามารถอำนวยความสะดวกให้กับสมาชิก กอช. ได้ส่งเงินสะสมผ่านตู้บุญเติม นอกเหนือจากหน่วยรับสมัครเครือข่ายหรือช่องทางอื่นที่ให้บริการแก่สมาชิกแล้ว โดยคาดว่าสมาชิก กอช.จะรับความสะดวกเพิ่มมากขึ้นในการส่งเงินสะสมมากขึ้นและคาดว่าจะช่วยให้มีการออมเพิ่มมากขึ้นในอนาคต รวมทั้งเป็นการสร้างสังคมไทยให้มีวินัยในการออมอย่างมั่นคงและยั่งยืน
นายณรงค์ศักดิ์ เลิศทรัพย์ทวี กรรมการผู้จัดการ บริษัท ฟอร์ท สมาร์ท เซอร์วิส กล่าวว่า การลงนามสัญญาร่วมกับกองทุนการออมแห่งชาติ (กอช.) ในการให้ตู้เติมเงินออนไลน์บุญเติมเป็นช่องทางการส่งเงินสะสมของสมาชิกในครั้งนี้ ถือเป็นการสนับสนุนให้หน่วยงานภาครัฐสามารถเข้าถึงภาคประชาชนได้เพิ่มขึ้น และช่วยอำนวยความสะดวกให้ภาคประชาชนมีการเก็บออมได้ง่ายมากขึ้น สามารถใช้บริการได้ทั้งในเขตพื้นที่ระดับจังหวัด อำเภอ ตำบล ตลอดจนถึงหมู่บ้าน